Folketing
2003-12-17

Selv om jeg kommer længere udefra end hr. Bjarne Laustsen, vil jeg nu alligevel tillade mig at prøve igen. Det er vedrørende det fremadrettede. Kristendemokraterne havde egentlig gerne set, at der også fra regeringens side var lavet noget fremadrettet. Og jeg havde egentlig håbet på, at vi kunne få løftet bare sådan en lille flig med hensyn til de ændringer, som nødvendigvis må ske på dagpengeområdet. Er det f.eks. rimeligt, at folk med en årsindkomst på 1 mio. kr. kan få supplerende dagpenge? Der kunne nok være et hjørne, man kunne tage lidt fat i. Jeg forstår godt det, hr. Jens Rohde siger om, at der kan være tilfælde, hvor der falder en dom eller andet, men der står dog i forslaget til vedtagelse, at »regeringen ikke har planer om at komme med forslag til grundlæggende ændringer ...« - ikke har planer om. Man kan jo ikke have planer om en dom, som muligvis vil komme. Er der alligevel lidt planer?